
Készítette:Fekete Imre falugondnok

Tisztelt Polgármester Úr, Tisztelt Képviselő-testület! 


A szolgálat, amelyet már több mint húsz éve ellátok, szervesen beépült a település életébe szinte minden téren. Elsődleges feladataim közé tartozik a lakosság igényeinek a teljesítése, kiemelve az egészségüggyel kapcsolatos kéréseket. Értendő ez alatt a gyógyszerek beszerzése, receptek megíratása, háziorvoshoz, illetve más egészségügyi intézetbe szállítás. Ezek mellett természetesen más jellegű személyszállításban is segítséget nyújt a szolgálat. Már bevált gyakorlat, hogy heti két alkalommal megyek Tapolcára vásárolni, és gyógyszert beszerezni.  Így ezeken a napokon mindenki számíthat rám. Természetesen, ha az igények mást diktálnak, akkor ezek figyelembevételével teljesítem a kéréseket.  Az önkormányzatunk által működtetett Káli-medence Idősek Otthonával rendszeres munkakapcsolatban álltam. Hetente vásároltam a részükre. Az intézet fűtését is én felügyeltem a tavalyi évben is. 
A Kővágóörsön található Körjegyzőséggel rendszeres munkakapcsolatban voltam. 

Az önkormányzat által szervezett rendezvényeken mindig aktívan részt vettem. Az önkormányzatunk részére az anyagbeszerzésben aktívan részes voltam.  A közcélú foglalkoztatottak munkájának irányítása, munkafeltételeinek a biztosítása is a feladataim közé tartozik. 
Ha az óvoda vagy az iskola kérte a falugondnok segítségét személyszállítás céljára, akkor mindig ezen intézmények rendelkezésére álltam. A temetőgondnoki feladatokat is elláttam. 
A településen felmerülő kommunális feladatok ellátásában is részt vettem. 
Az időseinkkel rendszeresen tartottam a kapcsolatot, és amiben tudtam, segítettem a mindennapjaikat. A házi segítségnyújtó szolgálattal is együtt dolgoztam az időseink érdekében. 
A falugondnoki autó mozgását menetlevélen vezettem, a mindennapi munkámat pedig a megadott dokumentáció alapján írtam folyamatosan. A Polgármester Úrral napi kapcsolatban voltam, a feladatokat átbeszéltük, az elvégzett munkáról beszámoltam részére rendszeresen.
Nagy vonalakban talán ennyi a 2024. évi munkámról. 

Kérem a testületet a beszámolóm elfogadására! 

Mindszentkálla, 2025. 04. 03

